3 studente vas ná protesaksie by Fort HareDie Universiteit van Fort Hare. Foto: Twitter via @SAgovnews Drie studente aan die Universiteit van Fort Hare in Alice in die Oos-Kaap is in hegtenis geneem nadat hulle te midde van gewelddadige protesaksie vandeesweek ’n kombuis by dié universiteit aan die brand probeer steek het. Kapt. Khaya Tonjeni, woordvoerder van die polisie, het gesê drie studente, almal tussen 20 en 22 jaar oud, is Woensdag in hegtenis geneem op aanklag van inbraak. Dít volg nadat ŉ groep studente vroeër die dag probeer het om ŉ kombuis op die kampus, waar kos vir spyseniering gestoor word, aan die brand te steek. Kampussekuriteit en die plaaslike brandweer kon egter daarin slaag om die situasie onder beheer te bring voordat die brand verder kon versprei. Volgens Tonjeni het nog ŉ groep studente die kombuis geplunder en probeer om hoender te steel voordat die polisie ingegryp het. Lizo Phiti, woordvoerder van die universiteit, het gesê vyf studente is beseer nadat studente en polisiebeamptes buite die universiteit se hoofhek slaags geraak en die polisie met rubberkoeëls op studente geskiet het. Betogings het vandeesweek by die universiteit uitgebreek oor griewe oor die nasionale finansiële hulpskema vir studente (NSFAS). Die drie studente sal na verwagting binnekort in die plaaslike landdroshof verskyn.